text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: التبذير في ميزانية الدولة
text.text_idx: #000005
text.text: أزمة القيادات التونسية، غياب الوعي التاريخي و ضرورة القومية التونسية
text.text_idx: #000007
text.text: – أثبتت القيادات التونسية إنها أقل من مستوى الثورة ,أقل من مستوى الطموحات و خيبت امل الشعب فيهم .اثبتت القيادات التونسية الحالية انها اقل من مستوى اللحظة التاريخية لنومكانش عندهم استعداد لتحمل مسؤولية دولة بعد ثورة.
text.text_idx: #000013
text.text: التاريخ هوا المادة الوحيدة الي تحدد المواقع و تبرز الروح الجماعية . تاريخ الأمة و تاريخ موقعها العالمي و تاريخ الإنسانية هو الي يوري النشئ الجديد معاني العظمة ,المجد ,الضعف ,القوة ,الدولة ,التقدم و يغرسهم بعمق في الوعي الطري و البكر للاطفال/المراهقين . تاريخ الامة هوا الي يخلي الجيل الجديد ينغرس في روحها و يتوحد معها و يحلم فيها وبيها و على خاطرها و من هنا تبرعم القيادات المستقبلية.
text.text_idx: #000019
text.text: لكن التعليم العمومي التونسي الي موكولة ليه اساسا مهمة التربية و التوعية التاريخية ,الي مطالب بأنو يحقق انغراس الأجيال الجديدة في الروح التونسية و الي مطالب انو يربيهم على القيم العظيمة التاريخية و انو يغرس فيهم طموحات كبرى للامة التونسية.
text.text_idx: #000021
text.text: .التعليم العمومي فشل في هاذا تماما و على مدى 60 عام منذ الاستقلال خلقنا نخب سياسية منبتة ,فاقدة لاي طموح عظيم وسطحية و خاصة خاصة تابعة فكريا للخارج و عندها استعداد غير عادي للانبطاح ليه عبر بوابة الاستدانة .
text.text_idx: #000022
text.text: في المدرسة و المعهد التونسيين التاريخ هوا مادة حفيظة كهو : تشد تحفظ معلومات تعاود تصبهم ببهومية في ورقة الامتحان و سيبو داخ . التلميذ التونسي لا يفهم التاريخ و لا يهتم بيه اصلا ,عادة حصة مملة علخر و الاستاذ يبدا يحكي بدون روح او اهتمام و سعات يبدا اصلا هوا بيدو مجرد حافظ معلومات.
text.text_idx: #000024
text.text: التاريخ يتقرا مغير روح ومغير فهم و مغير متعة .حتا حد ماهو مستمتع بدرس التاريخ لا المعلم/الاستاذ ( الي هوا مجرد موظف يعدي في سوايعو) و لا التلميذ . حتا واحد ميفهم او يرى الخط الروحي الرابط بين المراحل التاريخية انسانيا او تونسيا . حتا حد مايرى تكون الروح/الامة التونسية عبر تاريخها و لا يفهمها و لا حتا يبني طموح مستقبلي ليها .
text.text_idx: #000026
text.text: – التاريخ يتقرا بدون خطة أو منهجية او غاية قومية تونسية .يتقرا التاريخ بكلو علبعضو : ماقبل التاريخ ,بلاد الرافدين ,الفراعنة ,اليونان ,الرومان ,الفنيقيين ,العرب ,اوروبا العصور الوسطى ,النهضة الاوروبية ,قرطاج ,وندال وبيزنط ,اغالبة ,فاطميين ,صنهاجيين ,بني هلال ,موحدين ,مرابطين وووووو مليار حاجة تتقرا في التاريخ من سن 10 سنين ل 18 عام و يخرج بعدهم التلميذ بمجرد معلومات سطحية حولهم لكل و لكن بحتا فهم عميق لحتا درس فيهم .التاريخ يتقرا ككدس دروس متلاحقة متتالية بدون رابط منطقي حقيقي بيناتهم و هاذا تعليم يعمل تشوه في الوعي التاريخي لا اكثر لا اقل.
text.text_idx: #000028
text.text: دورس التاريخ مفيهاش محور اساسي تدور عليه :لا تونسي و لا عالمي . فما فترات هامة علخر من التاريخ التونسي تتعدا في المهموتة و شخصيات محورية تبقا مجهولة و غايبة عن وعي شباب المستقبل وكيف كيف التاريخ الانساني يتقرا محصور في البحر المتوسط و ابسط مثال تاريخ الشرق الاقصى (الصيني ,الهندي ,الياباني ,الايراني ,المغولي ووو) ميتقراش ابدا .- دروس التاريخ التونسي تعملت كيما جا جا . الاساس كان دروس التاريخ القديمة بتع نظام التعليم الاستعماري الي كانت منقولة بكلها من برنامج التاريخ الفرنسي ,هاذي كانت المسودة الي خدمت عليها وزارت التربية و اضيفت ليها دروس تخص التاريخ التونسي لا اكثر لا اقل و لذا خرج برنامج نشاز فرنسي الاصل تونسي المظهر و التلميذ هكا يحفظ و ميفهمش ويقرا و ميتجذرش ويجيب معدل اما ميوعاش.
text.text_idx: #000029
text.text: دروس التاريخ هاذي تظهر فيها تونس بلاد اكاكا وبلاد بلا قيمة مجرد ارض عبور واستقرار غزاة اجانب ,تظهر فيها تونس بلا شخصية ,بلا هوية ,بلا اصل ,دروس التاريخ متوريش الشخصية التونسية في تطوراتها و متوريش ولادتها و صعوبات حياتها ,دروس التاريخ متوريش ابدا المعالم الاساسية في تكون الدولة/الامة التونسية و لذا درس التاريخ التونسية يتقرا و خاصة يتحس كيما درس اي ارض اجنبية هوكا معلومات تتحفظ تتصب في ورقة الامتحان و تتطيش كيما غيرها.
text.text_idx: #000030
text.text: – وقتلي درس التاريخ يتلغا من برنامج السنوات الأخيرة للشعب العلمية/التقنية و يقعد عندو قيمة كان لجماعة الشعبة الأدبية فهذا إهانة مطلقة ليه وتتفيه كامل لدورو في نحت الشخصية القومية-المواطنية التونسية .- النتيجة المباشرة ل60 سنا تدريس تاريخ هاي قدامنا : وعي تاريخي سطحي و مشوه على المستوى القومي و العالمي. انبتات كامل ل النخب التونسية بكلها و عجز قيادي مستفحل ل 6 اجيال لزوز أجيال متتالية ( الجيل يشد 30 سنا عادة).
text.text_idx: #000031
text.text: درس التاريخ و الوعي التاريخ اهم بنسبة للمستقبل القومي التونسي من باقي الدروس ,أهم من درس الرياضيات بيدو . انجمو انطلعو عالم رياضيات ممتاز يخرج يخدم في أرقا الجامعات وميفيد تونس بحت شي . انجمو انخرجو مليار عالم ,طبيب ,مهندس و كفائات مختلفة متفيدنا بشي لنها تفتقد التجذر ,الايمان و الطموح التونسي الي يغرسهم فيهم درس تاريخ حقيقي فيه روح ,انتماء و طموح.
text.text_idx: #000032
text.text: – الاستعمار عمل جهدو باش يمنع نشر كتاب “اتحاف اهل الزمان باخبار ملوك تونس و عهد الامان” باش يعرقل تكون الوعي التاريخي التونسي .”حسن حسني عبد الوهاب” لاحظ علخر مشكلة النقص في الوعي التاريخي التونسي و لذا كتب “خلاصة تاريخ تونس” و كرس عمرو لهاته المهمة كتابة وجمع مخطوطات ,جمع مخطوطات و هذا كل مكتبتو للمكتبة الوطنية بعد الاستقلال .
text.text_idx: #000035
text.text: النخبة الوطنية كانت مكرسة وقت اولي للنضال التوعوي التاريخي باش تكون جيل وطني مسلح بوعي ينجم يناضل بيه و ينجح و هاذا الي صار من بعد مع جيل الثلاثينات.
text.text_idx: #000036
text.text: القومية التونسية عقيدة/فلسفة سياسية تونسية مبنية على وعي تاريخي تونسي و على تأملات في التاريخ الإنساني و استكناه غاية الوجود الإنساني منو .القومية التونسية لهذا تؤمن بتونس الامة و عندها رؤية طموحة علخر و عظيمة لمستقبلها و استحقاقاتها المقبلة .القويمة التونسية هيا العقيدة الوحيدة القادرة على بناء و تخريج القيادات الحقيقية الي تحتاجلهم الأمة التونسية.
text.text_idx: #000037
text.text: المواطنة الحقيقية
text.text_idx: #000039
text.text: الأمة التونسية و التعويل على الذات
text.text_idx: #000042
text.text: اترك تعليقاً إلغاء الرد
text.text_idx: #000043
text.text: البريد الإلكتروني *
text.text_idx: #000045
text.text: الموقع الإلكتروني
text.text_idx: #000046